ครม.อนุมัติมาตรฐานไอเสียจากรถจักรยานยนต์ใหม่ เทียบเท่ามาตรฐานยูโร 4 เพื่อแก้ปัญหามลพิษทางอากาศ
ครม.อนุมัติมาตรฐานไอเสียจากรถจักรยานยนต์ใหม่ เทียบเท่ามาตรฐานยูโร 4 เพื่อแก้ปัญหามลพิษทางอากาศนางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี ว่า ที่ประชุมได้อนุมัติหลักการร่างกฎกระทรวงกำหนดให้ผลิตภัณฑ์อุตสาหกรรมรถจักรยานยนต์ต้องเป็นไปตามมาตรฐาน เลขที่ มอก. 2915 -2561 ตามประกาศกระทรวงอุตสาหกรรม ฉบับที่ 5126 (พ.ศ. 2562) ซึ่งกำหนดให้การผลิตรถจักรยานยนต์ เฉพาะด้านความปลอดภัย-สารมลพิษจากเครื่องยนต์ต้องอยู่ระดับที่ 7 หรือเทียบเท่ายูโร 4 โดยร่างกฎกระทรวงนี้เป็นการสอดรับกับเป้าหมายของรัฐบาลที่ต้องการแก้ปัญหามลพิษทางอากาศเพราะไอเสียจากรถจักรยานยนต์เป็นตัวการสำคัญของอากาศเสีย จากที่ผ่านมามาตรฐานไอเสียจักรยานยนต์ของประเทศไทยอยู่ที่ระดับ 6 หรือเทียบเท่ายูโร 3 ทำให้เมื่อวันที่ 31 มกราคมที่ผ่านมา(62) กระทรวงอุตสาหากรรม โดยสำนักงานมาตรฐานจึงจัดทำประกาศกระทรวงอุตสาหกรรมดังกล่าวขึ้น ขณะที่มาตรฐานใหม่นี้จะสามารถลดปริมาณสารมลพิษ เช่น คาร์บอนมอนนอกไซด์ และไฮโดรคาร์บอน ในภาพรวมได้ประมาณร้อยละ 50 และการยกระดับจากประกาศกระทรวงเป็นกฎกระทรวงฯ จะทำให้เกิดการปฏิบัติตามมาตรฐานได้อย่างจริงจัง ทั้งนี้ คาดว่าผู้ประกอบการสามารถปรับตัวได้ทัน เพราะมีเวลาปรับตัวตั้งแต่กระทรวงอุตสาหกรรมได้ออกประกาศมาตรฐานใหม่เมื่อมกราคมที่ผ่านมา และร่างกฎกระทรวงฉบับนี้ไม่ได้มีผลบังคับใช้ในทันที แต่จะให้เวลาอีกไม่น้อยกว่า 60 วันนับแต่วันประกาศในราชกิจจานุเบกษา